CELEX: 62008TN0411
Language: sk
Date: 2008-09-30 00:00:00
Title: Vec T-411/08: Žaloba podaná 30. septembra 2008 – Artisjus Magyar Szerzői Jogvédő Iroda Egyesület/Komisia

22.11.2008   
            
            
               SK
            
            
               Úradný vestník Európskej únie
            
            
               C 301/54
            
         Žaloba podaná 30. septembra 2008 – Artisjus Magyar Szerzői Jogvédő Iroda Egyesület/Komisia
   (Vec T-411/08)
   (2008/C 301/91)
   Jazyk konania: angličtina
   Účastníci konania
   
      Žalobca: Artisjus Magyar Szerzői Jogvédő Iroda Egyesület (Budapešť, Maďarsko) (v zastúpení: Z. Hegymegi-Barakonyi a P. Vörös, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť článok 3 a článok 4 ods. 2 rozhodnutia v rozsahu, v ktorom sa týkajú žalobcu, ako aj článok 4 ods. 3 rozhodnutia v rozsahu, v ktorom odkazuje na článok 3,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Touto žalobou sa žalobca domáha čiastočného zrušenia rozhodnutia Komisie K(2008) 3435 v konečnom znení zo 16. júla 2008 (vec COMP/C2/38.698 – CISAC), ktoré stanovuje, že členovia CISAC (1) pochádzajúci z EHP sa zúčastnili na zosúladených postupoch, pričom porušili článok 81 ES a článok 53 EHP tým, že koordinovali medzi sebou územné rozdelenie mandátov na recipročné zastupovanie takým spôsobom, ktorý obmedzuje pôsobnosť každej z organizácii kolektívnej správy práv na príslušné štátne územie.
   Žalobca sa domáha zrušenia článku 3 a článku 4 ods. 2 a 3 napadnutého rozhodnutia, ktoré sa vzťahuje na tri špecifické formy využívania (internet, satelitný prenos a káblová retransmisia), podľa ktorých žalobca porušil článok 81 ES tým, že koordinoval s ostatnými členmi CISAC územné rozdelenie v doložkách dohôd o recipročnom zastupovaní takým spôsobom, ktorý obmedzuje pôsobnosť každej z organizácii kolektívnej správy práv na príslušné štátne územie.
   Žalobca spochybňuje napadnuté rozhodnutie na základe štyroch dôvodov, konkrétne, nedostatku právomoci, porušenia podstatných formálnych náležitostí, porušenia Zmluvy ES a zneužitia právomoci Komisiou.
   Na podporu svojej žaloby uvádza tieto žalobné dôvody:
   Po prvé Komisia porušila podľa žalobcu jeho právo na obranu tým, že prijala napadnuté rozhodnutie a výrazne sa odklonila zo svojho stanoviska v oznámení o výhradách.
   Po druhé žalobca tvrdí, že rozhodnutie porušuje článok 253 ES, pretože nie je dostatočne odôvodnené a neurčuje začiatok údajných zosúladených postupov.
   Po tretie žalobca namieta, že rozhodnutie porušuje článok 81 ES a článok 2 nariadenia (ES) č. 1/2003 (2), keďže Komisia nepredložila dostatočné dôkazy na preukázanie v právne požadovanom rozsahu existencie zosúladeného postupu, v dôsledku čoho teda nesplnila svoju dôkaznú povinnosť.
   Po štvrté uvádza, že rozhodnutie porušuje článok 86 ods. 2 ES, keďže žalobca je podnik, ktorý je poverený poskytovaním služieb všeobecného hospodárskeho záujmu a uplatňovanie pravidiel Spoločenstva týkajúcich sa hospodárskej súťaže, ako boli uvedené v napadnutom rozhodnutí, mu znemožňuje plniť určité úlohy, ktoré mu boli zverené.
   Navyše žalobca tvrdí, že Komisia zneužila svoje právomoci podľa článku 81 ES, keď neuplatnila konanie, ktoré je osobitne stanovené Zmluvou ES v prípade takých skutkových okolností, o aké ide v tomto prípade. Okrem toho žalobca tvrdí, že rozhodnutie porušuje článok 151 ods. 4 ES tým, že nerešpektuje rozmanitosť kultúr. Napokon uvádza, že rozhodnutie porušuje zásadu právnej istoty, pretože vyžaduje také správanie subjektu, ktoré Komisia nestanovila.
   
      (1)  Medzinárodná konfederácia spoločností autorov a skladateľov (ďalej len „CISAC“).
   
      (2)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 (Ú. v. ES L 1, s. 1; Mim. vyd. 08/002, s. 205).